- Det skal gerne kunne mærkes lokalt, når jeg starter hos TV2 Nord i Himmerland.

TV2 Nord har ansat journalist Thomas Medom Marcus. Han får sin daglige gang på mediehusets redaktion i Hobro, hvor han ser frem til at dyrke den nære og lokale journalistik i Himmerland. - Jeg brænder for det hyperlokale, og jeg er vild med at komme så tæt på som overhovedet muligt. Jeg mener, at mit fineste arbejde typisk har været, når det i et indslag eller en artikel kan mærkes, at det er nogle fantastiske mennesker, som også er her i Nordjylland, siger Thomas Medom Marcus. Han er ansat i et barselsvikariat for journalist Pia Egeberg, som ellers til daglig udgør TV2 Nords lokalredaktion i Hobro sammen med journalist Simon Mølgaard. Glæder sig til at dykke ned i Himmerland Thomas Medom Marcus har under og efter sin uddannelse blandt andet dygtiggjort sig som videojournalist – eller VJ, som det hedder i daglig tale. Det vil sige, at han ene mand er i stand til at rykke i marken, lave billeder, lave interviews, redigere og lave færdige tv-historier uden at være afhængig af andre. I praksis vil han dog meget af tiden arbejde tæt med sin kollega på Hobro-redaktionen Simon Mølgaard, hvor de to vil arbejde sammen som et tv-hold. - Jeg ser meget frem til at dykke helt ned i mulden på de tre sydligste kommuner i Nordjylland. Min ambition er, at det kommer til at kunne mærkes i området, at jeg er kommet til som egnsreporter i Rebild, Vesthimmerland og Mariagerfjord Kommune, siger Thomas Medom Marcus og tilføjer: - Jeg ser det som både en ansvarsfuld, men også meget fornem opgave at repræsentere Rebild, Vesthimmerland og Mariagerfjord Kommune. Lokale kontakter er vigtige Thomas Medom Marcus vil i opstartsfasen bruge noget tid på at sætte sig ind i det himmerlandske område og indlede arbejdet med at kontakte folk i lokalområdet for at gøre opmærksom på sig selv. - Folk er også til enhver tid velkomne til at tage fat i mig med tip og gode idéer, eller hvis de gerne vil have en snak eller et møde, siger Thomas Medom Marcus. TV2 Nords nye medarbejder i Himmerland kan kontaktes direkte på e-mail: thma@tv2nord.dk eller via redaktionens generelle e-mail: himmerland@tv2nord.dk